Remus Pricopie, rectorul SNSPA, despre Mircea Geoană: Încalcă regulile elementare ale diplomației
- Iulia Moraru
- 22 mai 2024, 15:12
Remus Pricopie, rectorul Școlii Naționale de Studii Politice și Administrative (SNSPA) îl acuză pe Mircea Geoană că a depășit demult granița care stabilește că nu ai voie să faci politică, mai ales în țara din care provii.
De asemenea, rectorul SNSPA consideră că declarațiile lui Geoană reprezintă atacuri la adresa Guvernului României, subliniind că nu este permis să vii cu statutul de reprezentant al NATO în 11 universități și să discuți despre proiectul tău politic.
Remus Pricopie, critici aspre la adresa lui Mircea Geoană
Momentan, secretarul general adjunct al NATO nu a confirmat că va intra în cursa pentru președinția României, însă nici nu a negat asta, fapt ce a alimentat speculațiile.
În acest context, Remus Pricopie consideră că Mircea Geoană încalcă codul etic al NATO, care stabilește că nu ai voie să faci politică în orice țară, cu atât mai mult în țara din care provii.
„Știm de trei ani că Mircea Geoană vrea să candideze. O spune cu fiecare ieșire publică. Sigur, nu spune cu subiect și predicat, pentru că există un cod etic al organizației numită NATO, care îți interzice să faci politică în orice țară, cu atât mai mult în țara din care provii.
Domnul Geoană a depășit de mult această graniță. Am spus-o, practic acum repet, nu numai că anunță că va candida fără să renunțe la poziția de secretar adjunct, dar atacă pur și simplu un stat membru. Iar aici nu o fac din dragoste pentru politicienii români. Dar n-ai voie să ataci Guvernul României sau Guvernul Poloniei sau Guvernul Franței din poziția de secretar general adjunct NATO.
Nu ai voie, nu ai voie să vii cu eticheta, cu cartea de vizită NATO în 11 universități și să le vorbești nu despre NATO prioritar, ci despre proiectul politic Mircea Geoană”, a declarat Remus Pricopie.
Rectorul SNSPA nu-l vede pe Geoană președinte
De altfel, Remus Pricopie a enunțat că secretarul general adjunct al NATO nu va ajunge niciodată președintele României, mai ales în contextul în care, fără un partid politic în spate, care să te susțină, este destul de greu.
Rectorul SNSPA mai spune că Mircea Geoană procedează conform legii pentru că are angajați în România care să lucreze pentru campania sa electorală.
„Mi-am asumat să spun că nu va ajunge președintele României, în condițiile în care, pe de o parte, nu-l văd să respecte regulile elementare pe care tocmai le-am menționat. Pe de altă parte, nu poți.
Sistemul democratic are în centru instituția politică numită partid politic. Fără partide politice este destul de complicat”, este de părere Pricopie.
Acuzațiile lui Pricopie vin în contextul în care se vehiculează că acesta ar putea fi candidatul PSD la președinție din acest an, dacă Marcel Ciolacu nu va fi desemnat de social-democrați.